kardosdrur/scandi-wiki huggingface dataset:
Claus Bo Larsen

Claus Bo Larsen, (født 28. oktober 1965 i Odense) er en tidligere dansk fodbolddommer, der dømte i den danske Superliga fra 1994 til 2013, hvor han satte rekord i flest kampe med 328 styk i sine 19 sæsoner i den bedste dansk række. Internationalt dømte han under FIFA og UEFA indtil 2010.

Nationalt 
I den hjemlige Superliga var Claus Bo Larsen af mange anset for at være en af ligaens bedste dommere, og han blev kåret til Årets Dommer ved Dansk Fodbold Award fire gange i træk fra 2007 til 2010.

Han debuterede i Superligaen den 14. oktober 1994 i kampen Næstved IF – Silkeborg IF, der endte 0-0. Sidenhen blev det til 328 kampe i den bedste danske række. Han dømte sin sidste kamp den 20. maj 2013 i Parken, da han ledte kampen mellem FC København og SønderjyskE, der endte 1-1.

Selvom Claus Bo Larsen efter 2010 faldt for den internationale aldersgrænse for dommere, fik han sammen med Nicolai Vollquartz dispensation til at fortsætte dommergerningen i den hjemlige liga, men måtte stoppe som dommer i internationale kampe. 

Claus Bo Larsen valgte af egen vilje ikke at dømme i OB's kampe, da han er bosiddende i Odense, og derfor ikke ønsker at blive udsat for spekulationer om inhabilitet. En anden samtidig dommer, Peter Rasmussen, foretog samme valg. Derimod vil Bo Larsen godt dømme FC Fyn, der også har base i Odense.

Internationalt 
Som FIFA-dommer var Claus Bo Larsen indrangeret som World Class Referee, hvilket er det højeste niveau for internationale dommere.

EM og VM 
Op til EM 2008 og VM 2010 var Claus Bo Larsen blandt farvoritterne til at blive udtaget til slutrunderne. Men i begge tilfælde blev han sorteret fra lige op til slutrunden. Han nåede således ikke at komme med til nogen af de store slutrunder.

Europa Cup 
Han debuterede internationalt i en kvalifikationskamp til UEFA Cuppen 1996/97 i kampen mellem Aberdeen og FK Žalgiris Vilnius.

Samlet set blev det til 66 Europa Cup-kampe (34 kampe i Champions League, 9 kval-kampe til Champions League, 1 kamp i UEFA Cup Winners Cup, 18 kampe i UEFA Cup, 3 kampe i Europa League, 1 Super Cup). I alle disse kampe har han kun udvist en enkelt spiller, nemlig Paul Scholes (Manchester United) i Super Cuppen 2008.

Han dømte sin sidste internationale kamp den 8. december 2010. Det var Champions League-kampen mellem AC Milan og Ajax Amsterdam. En kamp som Ajax Amsterdam vandt 2-0.

Højdepunkter 
Claus Bo har dømt mange store kampe internationalt. Blandt andet Super Cuppen i 2008 mellem Manchester United og Zenit Skt. Petersborg, der endte 1-2.
Desuden har han dømt semifinaler i:
 Europa League 2009-10: Hamburg – Fulham 0-0.
 Champions League 2008-09: Manchester United – Arsenal 1-0.
 UEFA Cuppen 2004-05: AZ Alkmaar – Sporting Lissabon 3-2.
 
Han dømte også den første af to afgørende knockout-kvalifikationskampe til VM 2006 mellem  og . En kamp som Uruguay vandt 1-0

Bibliografi 
Den 23. maj 2013 udkom 'Claus Bo Larsen - fortællinger fra midtercirklen', som er en biografi om Claus Bo Larsen. Bogen er skrevet af journalisten Lars Bo Jensen og udgivet af Turbine Forlaget.

Eksterne henvisninger

Referencer 

 Kampoversigt 

Fodbolddommere fra Danmark
Personer fra Odense
David Shore

David Shore (født 3. juli 1959) er en canadisk manuskriptforfatter, der blandt andet er skaberen af serien House M.D., og er blevet nomineret til 2 Emmyer for sit arbejde på serien New York Blues.

Biografi 
David Shore blev født i Ontario af jødiske forældre. Han tog sin uddannelse som advokat på University of Torotno, hvor han bestod i 1982. Efter at have arbejdet som advokat i Canada, flyttede han til Los Angeles for at bryde igennem i tv-branchen.

Efter at have været forfatter på forskellige polti- og advokatserier, som New York Blues mødte han produceren Paul Attanasio, der havde idéen om, at skabe en lægeserie med politilignende træk. Dette blev til serien House M.D.

Familie 
Han bor i Californien med sin kone Judy og har tre børn. Han er den eneste i sin familie, der arbejder med TV, og hans to brødrer er begge rabbinere.

Manuskriptforfattere fra Canada
Fensfjorden

Fensfjorden er en fjord på grænsen mellem de tidligere Hordaland og Sogn og Fjordane fylker, nu samlet i Vestland fylke i Norge. Fjordåbningen er mod vest ved Holmengrå Fyr lige syd for Sognefjorden. Fensfjorden fortsætter mod sydøst i 30 km før den går over i Austfjorden. Mod nordøst ligger en fjordarm, Masfjorden. Fjorden er 3-5 km bred. 
På sydsiden af fjorden ligger kommunerne Fedje, Austrheim og Lindås, på nordsiden kommunerne Gulen og Masfjorden.

Der er stor skibstrafik i den yderste del af fjorden ind til olieraffinaderiet på Mongstad ved fjordens sydbred. Mongstad er Norges største havn i tonnage og Nord-Europas næst største oliehavn. 

Riksvej 57 krydser fjorden via færgeforbindelsen Leirvåg-Sløvåg.

Ved Fensfjorden findes sandstener fra devontiden. Tilsvarende rester efter aflejringer i devontiden findes også i Solund, på Kvamhesten, Håsteinen og Hornelen. Tilsammen udgør disse geologiske felter, Devonfeltene på Vestlandet, en vigtig del af Norges geologi.

Referencer 

Fjorde i Vestland

Austrheim
Austfjorden

Austfjorden er en fortsættelse af Fensfjorden i kommunerne Masfjorden og Lindås i Vestland fylke i Norge. Den er omkring  20 km lang, og går i sydøstlig retning til Eidatrædet lige nord for Ostereidet. Fra Ostereidet er der kun lidt over 1,5 km over til Osterfjorden på modsat side. 

Austfjorden starter mellem Ådnøyni i syd og Kvamsøya i nord. Nord for Kvamsøya går Masfjorden nordover. Austfjorden har en fjordarm der kaldes  Hindnesfjorden, som går parallelt med Austfjorden, og som igen har en fjordarm med navnet  Dalafjorden. 

På nordsiden af Austfjorden er der flere dybe vige nordover. Den første af disse er den 2 km lange Mjangersvågen med Mjanger i bunden. De to næste er Nordkvingevågen ind til Nordkvingo og Sørekvingevågen ind til Sørkvingo. Mellem disse to vige ligger næsset Melshovden. Lidt længere inde i fjorden ligger Kjekallevågen hvor der er bygget en dæmning og en bro yderst i vågen langs fylkesvej 374. Vest for Kjekallevågen ligger indløbet til Hindnesfjorden. Herfra strækker Austfjorden sig 6 km længere sydøstover, mens Hindnesfjorden går yderligere 2 km længere ind. 

Fjorde i Vestland
Lindås
Hestefodbold

Hestefodbold er en ridesport, hvor to hold med hver to ryttere konkurrerer om at skubbe en stor bold over det modsatte holds startlinie. Der eksisterer forskellige varianter såsom slalom- og forhindringsbaner.

Eksterne henvisningerer 
 Dansk rideforbunds beskrivelse af hestefodbold 

Ridning
Læreruddannelsens Musiklærerforening

Læreruddannelsens Musiklærerforening er en faglig forening for undervisere i musik på læreruddannelsen på en professionshøjskole.

Susanne Skov er foreningens formand.

Eksterne henvisninger 
Læreruddannelsens Musiklærerforening

Foreninger fra Danmark
Providers

Providers er et dansk hip hop, R&B og pop producer-team bestående af Jeppe Federspiel og Rasmus Stabell. De er bedst kendt for at have produceret Medinas gennembrudsalbum Velkommen til Medina (2009), samt hendes andet album For Altid (2011). For Velkommen til Medina modtog Providers priserne som Årets danske sangskriver og Årets danske producer ved Danish Music Awards 2010. Desuden har de skrevet og produceret for artister som Rasmus Seebach, L.O.C., Outlandish, Ataf Khawaja, Burhan G, Szhirley, Citybois, Stine Bramsen, Ankerstjerne.

Jeppe Federspiel og Rasmus Stabell driver sammen med Thomas Børresen pladeselskabet :labelmade: der udgiver Medina, Outlandish, Svenstrup & Vendelboe, Waqas, Nonsens, Ericka Jane, Kaaliyah, og Amin Karami.

Jeppe Federspiel og Rasmus Stabell driver sammen med Thomas Børresen og Thomas Nordquist booking bureauet we:made som bl.a. booker koncerter for Medina, Outlandish, Christopher, Burhan G, Citybois, Svenstrup & Vendelboe, og Nonsens.

Referencer

Eksterne links 
 Labelmade's hjemmeside 
 

Musikere fra Danmark
Musikproducere fra Danmark
Duoer
Velkommen til Medina

Velkommen til Medina er det andet studiealbum af den danske sangerinde og sangskriver Medina. Albummet blev udgivet den 31. august 2009 på Labelmade og At:tack Music. Det er hovedsageligt skrevet af Medina i samarbejde med hendes producerteam Providers. Albummet debuterede som nummer seks på album-hitlisten i september 2009 og opnåede sin højeste placering som nummer to i april 2010. Velkommen til Medina var det tredje bedst sælgende album i 2010. Albummet er blevet certificeret fem-dobbelt platin, og har pr. oktober 2011 solgt over 100.000 eksemplarer.

Velkommen til Medina blev på trods af middelmådige anmeldelser Medinas gennembrudsalbum, og har affødt hitsinglerne "Kun for mig", "Velkommen til Medina", "Ensom" og "Vi to". Alle singler har modtaget én eller flere platincertificeringer. "Kun for mig" var den bedst sælgende sang i 2009, mens "Vi to" samlet set var det mest spillede nummer på de danske radiostationer i 2010.

Den 23. november 2009 blev albummet genudgivet som Special Edition på to CD'er, der indeholder det oprindelige album inklusiv en bonus CD med alternative udgaver og remixes. Den indeholder bl.a. "Teri Yaad", som er version af "Kun for mig" på det pakistanske sprog urdu, sunget af Waqas fra Outlandish. I 2010 udkom en engelsk udgave af albummet med titlen Welcome to Medina i Tyskland, Schweiz og Østrig på EMI. Albummet udkom i 2011 i USA under kontrakt med Ultra Records.

Spor

Standard udgave

Special Edition

Hitlister og certificering

Ugentlige hitlister

Årslister

Kilder

Eksterne henvisninger 
 
 Velkommen til Medina (Special Edition) på Discogs

Medina-album
Album fra 2009
James Taylor

James Vernon Taylor (født 12. marts 1948) er en amerikansk singer-songwriter og guitarist. Han opnåede sit gennembrud med numre som "Fire and Rain" (1970) og Carole Kings "You've Got a Friend" (1971) og etablerede sig op gennem 1970'erne med en række populære popalbums som Greatest Hits (1976) og JT (1977). Han havde sin storhedstid i dette årti, men har også, siden slutningen af 1990'erne, formået at holde fast i sin karriere med regelmæssige albumudgivelser og koncerter. Således gik hans album fra 2015, Before This World, til tops på Billboard 200-hitlisten, det første af hans album, der formåede dette.

James Taylor er ud over sine egne udgivelser kendt for at give en hånd med hos en række andre kunstnere, heriblandt Carly Simon (som han var gift med i en periode), Neil Young, Joni Mitchell og Dixie Chicks, ligesom en lang række musikere har medvirket på hans indspilninger, blandt andet Carly Simon, Joni Mitchell, Paul McCartney, Stevie Wonder, Art Garfunkel, David Crosby og Graham Nash. Han har modtaget adskillige priser, herunder fem Grammy-priser, og han blev optaget i Rock and Roll Hall of Fame i 2000.

Han har i nogle perioder af sit liv, særligt i sin ungdom, haft personlige problemer med blandt andet depression og stofmisbrug, men dette er et overstået kapitel nu. Han har været gift tre gange – foruden Carly Simon (1972-81) også med skuespilleren Kathryn Walker (1985-95) og siden 2001 med Kim Smedvig, pr-ansvarlig for Boston Symphony Orchestra. Han har to børn med Simon (Sally (født 1974) og Ben Taylor (født 1977)) samt tvillinger med Smedvig (Rufus og Henry (født 2001)).

Diskografi 
James Taylor har udgivet følgende album:
 James Taylor (1968)
 Sweet Baby James (1970)
 James Taylor and the Original Flying Machine (1971)
 Mud Slide Slim and the Blue Horizon (1971)
 One Man Dog (1972)
 Walking Man (1974)
 Gorilla (1975)
 In the Pocket (1976)
 Greatest Hits (1976 – opsamlingsalbum)
 JT (1977)
 Flag (1979)
 Dad Loves His Work (1981)
 That's Why I'm Here (1985)
 Never Die Young (1988)
 New Moon Shine (1991)
 LIVE (1993 – livealbum)
 Best LIVE (1994 – livealbum)
 Hourglass (1997)
 Live at the Beacon Theatre (1998 – Live dvd)
 Greatest Hits Volume 2 (2000 – opsamlingsalbum)
 October Road (2002)
 The Best of James Taylor (2003 – opsamlingsalbum)
 James Taylor: A Christmas Album (2004)
 James Tayler at Christmas (2006)
 One Man Band (2007 – livealbum)
 Covers (2008)
 James Taylor at Christmas (2008)
 Amchitka (2009 – livealbum med Taylor, Joni Mitchell og Phil Ochs, optaget 1970)
 Other Covers (2009)
 Live at the Troubadour (2010)
 Greatest Hits (2012)
 Before This World (2015)
 American Standard (2020)

Referencer

Eksterne henvisninger 

 

Sangskrivere fra USA
Guitarister fra USA
Sangere fra USA
Personer fra Boston
Kai Jensen (biskop)

Kai Jensen (født 29. januar 1899 i Grættrup, død 16. februar 1963 i Nyborg) var en dansk biskop, teolog og domprovst.

Kai Jensen var søn af lærer Niels Chr. Jensen (død 1941) og hustru Anna f. Jensen (død 1929). Han blev student i Randers 1917, cand.theol. 1923, kaldskapellan i As-Klakring 1923-24, sognepræst i Videbæk Sogn 1924-29, sekretær i Kirkelig Forening for den indre Mission i København 1929-33, præst ved Sankt Lukas Stiftelsen 1933-36, forstander for Dansk Bibelskole 1936-40; sognepræst ved Århus domkirke og stiftsprovst over Århus Stift 1940. Han tiltrådte som biskop ved Århus Stift i 1962 og virkede i embedet indtil sin død 8 måneder senere.

Han var medlem af Søndagsskoleudvalget i København 1932-40, af komitéen for Nyborgmøderne fra 1934, formand fra 1939, og af udvalget til Fremme af Bibelkundskab fra 1937, medlem af bestyrelsen for Skt. Lukas Stiftelsen 1933-45, formand 1937-40, for menighedsskolen Marthabo 1936-40, for Det Danske Bibelselskab fra 1939, for Indre Missions diakonhøjskole i Århus 1941-55 og for asylet Børnely, Århus 1941-55, formand 1944-55, formand for inspektionen for Vor Frue kloster i Århus fra 1940, medlem af bestyrelsen for Jydsk børnehaveseminarium 1944-55; formand for Aarhus Stifts Menighedsraadsforening 1948-56; medlem af bestyrelsen for Stefanshjemmet 1949-55 og for Universitets-Samvirket i Århus fra 1952. Han var Ridder af Dannebrog og Dannebrogsmand.

Han blev gift 29. januar 1924 med Emilie Smidstrup (18. november 1902 i Vrigsted - ?), datter af Valdemar Smidstrup (død 1932), og hustru Christine f. Christensen (død 1914). Kai Jensen er begravet på Nordre Kirkegård i Århus.

Referencer

Eksterne henvisninger 
 Kraks Blå Bog 1957

Biskopper over Århus Stift
Teologer fra Danmark
Riddere af Dannebrog
Danskere i 1900-tallet
Personer i Kraks Blå Bog (afdøde)
Teddy Sørensen

Teddy Sørensen (1. maj 1938 i Holme ved Aarhus – 26. januar 2002 i Aarhus) var en dansk maler, grafiker, billedhugger og installationskunstner.

Han er begravet på Nordre Kirkegård i Aarhus.

Eksterne henvisninger 
 
 

Malere fra Danmark
Grafikere fra Danmark
Billedhuggere fra Danmark
You've Got a Friend

"You've Got a Friend" er en sang skrevet af Carole King. Den blev første gang indspillet til hendes succesrige album Tapestry fra 1971 og er senere indspillet i talrige andre versioner. Ud over Kings egen udgave er især udgaven med James Taylor, ligeledes fra 1971, blevet populær, og denne udgave nåede førstepladsen på Billboard Hot 100. Sangen modtog også en Grammy Award for årets sang i 1972 baseret på Kings og Taylors udgaver.

"You've Got a Friend" er en ballade med en tekst om, hvad det vil sige at være venner, og melodisk er den relativt simpel, hvilket har gjort, at den har appelleret til såvel professionelle musikere som amatører.

Blandt de mange øvrige kunstnere, der har indspillet sangen, kan nævnes:
 Dusty Springfield (1971)
 Michael Jackson (1971)
 Barbra Streisand (1971)
 Andy Williams (1971)
 Donny Hathaway (1972)
 Aretha Franklin (1972)
 Ella Fitzgerald (1974)
 Al Green (1987)
 The Housemartins (1987)
 The Brand New Heavies (1997)
 Jimmy Cliff (1999)
 McFly (2005)
 Billy Ray Cyrus (2007)
 Barry Manilow (2007)

Popsange
Sange fra 1971
Immolation

Immolation er et amerikansk dødsmetal-band dannet i 1986 af bassisten og vokalisten Andrew Sakowicz og trommeslageren Dave Wilkinson i Yonkers, New York under navnet Rigor Mortis. Med dette navn indspillede de deres første demo i 1988, hvorefter de i maj ændrede deres navn til Immolation.

Immolations musikstil er baseret på riffs, skrevet i dissonante harmoniske mønstre, ofte bestående af to duellerende guitarer, lagt over komplekse rytme og trommemønstrer. Trommedelen er ofte skrevet til at følge guitarerne, hvilket er meget usædvanligt i dødsmetal. Immolation og bandet Suffocation hjalp med at skaffe New Yok dødsmetal-scenen opmærksomhed i undergrunden.

Diskografi 
1991: Dawn of Possession
1995: Stepping on Angels... Before Dawn
1996: Here in After
1999: Failures for Gods
2000: Close to a World Below
2002: Unholy Cult
2004: Bringing Down the World (dvd)
2005: Harnessing Ruin
2007: Hope and Horror (Ep + dvd)
2007: Shadows in the Light
2010: Majesty and decay
2013: Kingdom of Conspiracy

Medlemmer

Nuværende medlemmer 
 Ross Dolan – Bas, vokal 
 Bill Taylor – Guitar
 Robert Vigna – Guitar
 Steve Shalaty – Trommer

Tidligere medlemmer 
Guitarer
John McEntee
Thomas Wilkinson

Trommer
 Neal Boback
 Craig Smilowski
 Alex Hernandez

Eksterne henvisninger 

 Officielle hjemmeside

Dødsmetalgrupper
Musikgrupper fra USA
Musikgrupper fra 1986
Rødblad-familien

Rødblad-familien (Entolomataceae) er en familie i Ridderhat-ordenen. 

 Rødblad (Entoloma)

Svampefamilier
Bladhat-ordenen
Velkommen til Medina (sang)

"Velkommen til Medina" er en sang af den danske sangerinde og sangskriver Medina, der blev udgivet den 24. juli 2009. Den er andensingle og titelnummeret fra albummet Velkommen Til Medina. Singlen har–ligesom den foregående single "Kun for mig"–ligget #1 på den danske single-hitliste.

Trackliste 
Single
 "Velkommen til Medina" (Radio Edit)– 3:40
Remixes
 "Velkommen til Medina" – 4:58  	
 "Velkommen til Medina" (Traplite Remix) – 7:10 	
 "Velkommen til Medina" (Svenstrup & Vendelboe Remix) – 5:50 	
 "Velkommen til Medina" (Funkstar Deluxe Remix) – 7:17 	
 "Velkommen til Medina" (Anders K Remix) – 6:34 	
 "Velkommen til Medina" (Massimo & Domz Remix) – 6:36

Salgsplacering

Referencer 

Singler fra 2009
Sange af Medina
Nummer-et hits i Danmark
Steen Christiansen (politiker)

Steen Christiansen (født 30. marts 1960 i København) er en dansk politiker, der siden 2010 har været borgmester i Albertslund Kommune, valgt for Socialdemokraterne.

Christiansen er uddannet lærer fra fra Blaagaard Statsseminarium. Han var 1988-1992 forbundssekretær i Danmarks Socialdemokratiske Ungdom og har senere arbejdet som lærer og viceskoleinspektør i Albertslund.

Siden 2001 har han været byrådsmedlem og formand for Miljø- og Planudvalget.

Personer fra København
Lærere fra Danmark
Borgmestre fra Socialdemokraterne
Borgmestre i Danmark 2018-2021
Borgmestre i Danmark 2022-2025
Samlet fertilitet

Samlet fertilitet (også kaldet samlet fertilitetskvotient) er det internationalt anerkendte mål for frugtbarheden i et land eller en region.

Definition 
Samlet fertilitet er det antal børn, som 1000 kvinder ville føde i aldrene fra 15 til 50 år, hvis ingen af dem døde, og hvis de hvert år fik netop så mange børn som angivet ved aldersbetinget fertilitetskvotient for den pågældende alder.
Samlet fertilitet beregnes nogle gange pr. kvinde i stedet for som angivet her pr. 1000 kvinder.
Beregningen af samlet fertilitetskvotient foregår ved at summere den aldersbetingede fertilitetskvotient for herefter at gange denne med 5, som er aldersintervallerne, hvori den aldersbestemte fertilitetskvotient beregnes.

Betydning
Samlet fertilitet angiver det antal børn, som 1000 kvinder får under de nugældende forhold, når man ser bort fra dødelighedens virkning. Hvis den samlede fertilitet er 2100, betyder det i et land som Danmark med lav dødelighed, at hver kvinde i gennemsnit får 2,1 barn, og dette niveau er netop tilstrækkeligt til at opretholde et lands befolkning uændret på længere sigt, hvis der ikke var indvandring eller udvandring.

Lande med samlet fertilitet under 2100 kan altså ikke på længere sigt opretholde deres befolkning uden en nettoindvandring. Det har været situationen i Danmark og alle andre lande i Europa i mange år. Når befolkningen i Danmark alligevel har været svagt stigende, skyldes det indvandring fra andre lande.

Demografiske begreber
Alte Oper

Alte Oper (Gamle opera) er en stor koncertsal og det tidligere operahus i Frankfurt am Main, Tyskland. Bygningen blev indviet i 1880. Mange store operaværker har haft premiere på Alte Oper, bl.a. Carl Orffs Carmina Burana i 1937.

Indvielse 
Bygningen blev indviet d. 20. oktober 1880. Den var tegnet af den tyske arkitekt Richard Lucae, og finansieredes af indbyggerne i Frankfurt. Blandt gæsterne ved indvielsen var kejser Wilhelm 1. af Tyskland, som imponeret udtalte Das könnte ich mir in Berlin nicht erlauben. (Den slags ville jeg ikke kunne tillade mig i Berlin.) Byens indbyggere, af hvem bygningens finansiering afhang, var til at begynde med ret skeptiske over for byggeriet.

Nyere tid 
Alte Oper blev næsten totalt ødelagt under 2. verdenskrig ved et luftangreb om natten d. 23. marts 1944. Kun dele af facaden stod tilbage. I 1960'erne planlagde bystyret at bygge en moderne kontorbygning som erstatning for ruinen. Den daværende økonomiminister for Hessen og senere overborgmester Rudi Arndt, fik tilnavnet "Dynamit-Rudi" efter sit forslag i 1965 om ganske enkelt at sprænge "Tysklands smukkeste ruin" i luften ved hjælp af "lidt dynamit". Senere afviste Arndt dog at have sagt dette i fuld alvor.

Et borgerinitiativ "Red operahuset" arbejdede for at indsamle penge til rekonstruktion af bygningen efter 1953, og formåede at anskaffe 15 millioner Deutsche Mark. Den 28. august 1981 åbnede det restaurerede operahus til en pris af 160 millioner D-mark. Ved åbningen fremførtes Gustav Mahlers 8. symfoni (Mahler), "Sinfonie der Tausend". En live-optagelse af koncerten under ledelse af Michael Gielen, er tilgængelig på CD.

I dag består Alte Oper af:
 Großer Saal (Store sal) med plads til 2.500 tilskuere.
 Mozart-Saal med plads til 700.
 En række mindre sale til brug ved kongresser.

Eftersom et nyt operahus, Ny Frankfurter Opera Hus, blev bygget i 1951, blev det genopbyggede Alte Oper indrettet som koncertsal. I dag huser bygningen mange koncerter, koncertante opførelser, kongresser og gæstespil.

Eksterne links 

 Alte Oper Frankfurt  (på engelsk)
 Stadt-Panorama Alte Oper – Interaktivt dag- og natpanorama (in German)
 A view on cities
 Philharmonia.co.uk
 Publikationen der Alten Oper in der edition neue zeitschrift für musik 
 Artikel der Frankfurter Zeitung zur Eröffnung, 21. Oktober 1880 

Koncertsale i Tyskland
Bygninger, konstruktioner og anlæg i Frankfurt am Main
David Addy

David Nii Addy (født 21. februar 1990 i Prampram, Ghana) er en ghanesisk fodboldspiller som spiller for Vitória SC og det ghanesiske fodboldlandshold. Han fik sit gennembrud i Randers FC i den danske SAS Liga.

Karriere 
Han begyndte at spille for for den danske klub Randers FC, i juli 2008. I vinterens transfervindue i 2010 skiftede han til den portugisiske storklub FC Porto. Salget af David Addy skulle angiveligt have indbragt Randers FC i nærheden af 6 mio. kr.

Derudover har han spillet i All Stars FC i perioden 2005-2007, og for SC Adelaide og Inter Allies FC. Desuden blev han kåret som årets unge spiller i Ghana i 2008.

Position 
Hans foretrukne position er venstre back, men han kan også spille på den venstre midtbane. Så i en nøddeskal, er han en rimelig alsidig spiller. Addy er dog mest kendt for at være en forsvarspiller – med med offensive kvaliteter.

International karriere 
Han blev kaldt op til sin første kamp for Ghanas fodboldlandshold i en kamp mod Lesotho den 8 juni 2008. Han spillede sin anden kamp for Ghana den 2. november 2008 i en kamp mod Nigerias fodboldlandshold.

Titler 
Addy blev i 2008 kåret som årets unge spiller i Ghana. Han blev også udnævnt som den bedste forsvarspiller 2008 i Ghana.

Eksterne henvisninger 

 Spillerprofil på Randers FCs hjemmeside 

Fodboldspillere fra FC Porto
Fodboldspillere fra Ghana
Fodboldspillere fra Randers FC